Document ID: /roh_data/filtered/fineweb-2-filterrobots_roh.jsonl.gz/54192

Beginn Inhaltsbereich
Categoria: praticas liadas a l’artisanadi tradiziunal ; savida e praticas concernent la natira e l’univers ; praticas socialas, rituals ed eveniments festivs ; tradiziuns ed expressiuns oralas
Il term «stagiun d’alp» sa referescha a la lavur dals allevaturs da muvel investida durant ils mais da stad sin las alps per nizzegiar cun lur scossas ils pasculs da muntogna. Questa lavur cumpiglia ina fitg gronda paletta da praticas, ina da las principalas tranter quellas è il pertgirar muvel, la tgira da la prada e la producziun da chaschiel d’alp. Independentamain sche la chargiada d’alp vegn fatga da maniera tradiziunala u motorisada, premetta ella mintga giada ina analisa specifica da la qualitad da l’erva sin ils auts e da las cundiziuns meteorologicas. Il transferiment da las scossas d’ina alp a l’autra durant la stagiun e la data da la stgargiada d’alp dependan da las medemas observaziuns. Malgrà la mecanisaziun creschenta da l’agricultura dovran ils allevaturs fin oz numerusas tecnicas artisanalas en lur mintgadi. La savida specifica davart la natira e l’ambient vegn transmessa durant mintga stagiun d’alp. Las chargiadas e stgargiadas d’alp èn er in simbol per la stretga relaziun da la Svizra cun sias tradiziuns e vegnan per part nizzegiadas en quest senn er per il turissem, mintgatant da maniera folcloristica. En tut las regiuns svizras nua che vegn allevà muvel è la stagiun d’alp caracterisada da diversas tradiziuns e praticas che suondan in chalender specific (far fain selvadi, trair la sort per las alps, cumbats da vatgas, chargiadas d’alp, clom d’avemaria, cloms d’uraziun, fieras d’alp, festas per chargiadas e stgargiadas d’alp, etc.).
Ende Inhaltsbereich